દુબઇ - ભુવનેશ્વર કુમાર અને કેદાર જાધવના તરખાટ બાદ રોહિત શર્માની અડધી સદી (51) અને શિખર ધવન (46)ની ઉપયોગી બેટિંગની મદદથી ભારતે એશિયા કપમાં પાકિસ્તાન સામે 8 વિકેટે વિજય મેળવ્યો હતો. ટોસ જીતીને પ્રથમ બેટિંગ કરતા પાકિસ્તાન 43.1 ઓવરમાં 162 રનમાં ઓલઆઉટ થઈ ગયું હતું. જવાબમાં ભારતે 29 ઓવરમાં 2 વિકેટે 164 રન બનાવી લીધા હતા. દિનેશ કાર્તિક અને અંબાતી રાયડુ 31-31 રને અણનમ રહ્યા હતા. ભારતના રોહિત શર્મા અને શિખર ધવને પ્રથમ વિકેટ માટે 86 રનની ભાગીદારી નોંધાવી જીતનો પાયો નાખ્યો હતો. રોહિત શર્મા 51 રને શાદાબ ખાનની ઓવરમાં બોલ્ડ થયો હતો. શિખર ધવન 46 રન બનાવી કેચ આઉટ થયો હતો.પાકિસ્તાન તરફથી શાદાબ ખાન અને અશરફે 1-1 વિકેટ ઝડપી હતી. ભારત હવે સુપર ફોરમાં 21 સપ્ટેમ્બરે બાંગ્લાદેશ સામે, 23 સપ્ટેમ્બરે પાકિસ્તાન સામે અને 25 સપ્ટેમ્બરે અફઘાનિસ્તાન સામે રમશે